Rahvastikuminister külastab Setomaa valda
Rahvastikuminister Riina Solman külastab 7. ja 8. augustil Setomaa valda.
Külastuse esimesel päeval viibib minister Obinitsas, kus Seto seltsimajas toimuvas vestlusringis antakse ülevaade EV Pihkva konsulaarteenistuse tegevustest: üritused seto seltsiga, kalmistuste korrashoid jne.
Kõneldakse üleilmsest eestluse programmist ning Setomaa võimalikust osast selles. Minister külastab ka Härma küla, Obinitsa õigeusukirikut ning galeriid Halas Kunn.
Laupäeval kohtub minister Nedsäjä külarahvaga. Räägitakse programmist Noored Setomaale ja vahendatakse kogemust, kuidas tulla laiast ilmast Eestisse elama.
Minister tutvub ka vallakeskuses vastvalminud kohalike maamärkidega: Värska sadama, Petserimaa vabadussamba ning Reegi majaga.
Visiidi lõpetab tutvumine mullu aasta küla tiitliga pärjatud Lüübnitsa külaga, mis paistab silma kui ettevõtlik ja hakkaja vene, seto ning eesti küla.
Ministrit saadavad Setomaa Liidu kultuuri- ja välissuhete nõunik Aare Hõrn ja valla arendusspetsialist Ulvi Oper.